อย่ารีบลุยกองน้ำมันรอต่างชาติจัดพอร์ต
บลจ.แนะเลี่ยงลงทุนกองทุนน้ำมัน เหตุรอกองทุนหลัก DBO เปลี่ยนตัวสัญญาซื้อขายล่วงหน้าใหม่ ยังไม่รู้ทิศทาง
21 ส.ค. 2554

บลจ.แนะเลี่ยงลงทุนกองทุนน้ำมัน เหตุรอกองทุนหลัก DBO เปลี่ยนตัวสัญญาซื้อขายล่วงหน้าใหม่ ยังไม่รู้ทิศทาง
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า ขณะนี้ยังไม่แนะนำให้ลงทุนในกองทุนน้ำมัน เนื่องจากกองทุนหลัก คือ กองทุน PowerShares DB Oil Fund (DBO) จะเข้าลงทุนในสัญญาซื้อขายล่วงหน้าน้ำมันตัวใหม่หลังจากสัญญาที่ลงทุนอยู่จะครบอายุสิ้นเดือน มิ.ย.นี้
“ต้องรอดูว่า DBO จะลงทุนในสัญญาระยะสั้นหรือยาว เพื่อดูทิศทางต่อไป” นายธีรนาถ กล่าว
นอกจากนี้ ราคาน้ำมันในช่วงที่ผ่านมาปรับตัวสูงขึ้นจากแรงเก็งกำไร ไม่ได้มาจากความต้องการที่สูงขึ้น จึงอาจไม่ใช่จังหวะในการเข้าไปลงทุน ขณะที่ผู้ถือหน่วยลงทุนก็ขายทำกำไรกองทุนเปิด ทิสโก้ ออยล์ ฟันด์ออกมา ทำให้ขนาดกองทุนลดจาก 1,600 ล้านบาท เหลือ 200 ล้านบาท สะท้อนให้เห็นว่าผู้ลงทุนเข้าใจในการลงทุนมากขึ้น
ด้าน น.ส.เบญจรงค์ เตชะมวลไววิทย์ ผู้บริหารจัดหาผลิตภัณฑ์พิเศษและบริหารทรัพย์ส่วนบุคคล บลจ.กสิกรไทย กล่าวว่า สัปดาห์หน้าน่าจะรู้ผลว่ากองทุนหลัก DBO ลงทุนในสัญญาตัวไหน เพราะจะเปลี่ยนแปลงสัญญาลงทุนก่อน 1 เดือนที่จะครบอายุในสิ้น มิ.ย. ในช่วงนี้จึงแนะนำให้ชะลอลงทุนก่อน
ทั้งนี้ กองทุน DBO ลงทุนในสัญญา West Texas Intermediate (WTI) เพื่อให้ได้ผลตอบแทนใกล้เคียงกับดัชนี Deutsche Bank Liquid Commodity Index– Optimum Yield Crude Oil Excess Return ซึ่งปัจจุบันกองทุนน้ำมันของไทยทั้ง 8 กองลงทุนอยู่